text: Kommunen er træt af konstant rod
  08 april 2011 kl. 15.27
  Det gamle stadion i Fredericia ligner stadig en losseplads. Nu har borgmesteren fået nok.
  Borgmester Thomas Banke vil ikke vente længere på ejeren af den gamle stadion-grund. For tre uger sagde ejeren i TV Syd, at nu ville han tage ud for at se på grunden og gøre noget ved det. Men der er stadig ikke sket noget.
  
  En omgang kaos
  Naboerne har klaget i lang tid. De synes, Fredericia Stadion har været en god nabo i mange år. Men i dag er det hele en omgang rod, og naboerne forstår ikke, at ejeren ikke vedligeholder sit stadion og holder området i orden.
  I dag var Thomas Banke på det gamle stadion for at se på svineriet. Han vil forsøge at finde en mulighed i loven for at kommunen selv kan gå i gang med nedrivning af de gamle ejendomme og rydde op i svineriet. 
  Thomas Banke siger, at kommunen ikke blot kan gå i gang. Det vil nemlig betyde, at området stiger i værdi, fordi der nu bliver ryddet op. Det ønsker kommunen ikke at bruge skatteyderens penge til. Den vil kun gøre arbejdet for ejerens regning. Umiddelbart mener Thomas Banke, at der er hjemmel i byggeloven til at rydde området.
  